Debatt om Ukraina-krig endte i slagsmål
Verkhovna Rada har i ettermiddag vedtatt å be USA og EU om hjelp til å presse Russland til å slutte med støtten til separatistene i sør-øst-Ukraina. Før de kom så langt, hadde det imidlertid brutt ut slåsskamp i parlamentet. Den russiskvennlige representanten Mykola Levtjenko, som står tidligere president Viktor Janukovitsj nær, anklaget ukrainske myndigheter for å føre krig mot det ukrainske folk. Parlamentslederen Oleksandr Turtsjinov mente det var en «provokasjon» og slo av mikrofonen til Levtjenko, som deretter reiste seg fra plassen sin og beveget seg mot Turtsjinov. Han ble knuffet av en representant for det nasjonalistiske partiet Svoboda, og det oppstod et håndgemeng der mange av representantene var med.Det er første gang at parlamentet i Ukraina diskuterer det som skjedde da en Malaysian Airlines-maskin styrtet over opprører-kontrollert område torsdag og 298 mennesker mistet livet. Bildene av politikere i håndgemeng i det ukrainske parlamentet stemmer bra med det inntrykk som Russlands president Vladimir Putin ønsker å gi av nabolandet. I russiske medier blir regimet i Kiev fremstilt som «nazister» og «fascister». Slåsskampen oppstod etter at nasjonalforsamlingen i Kiev besluttet å mobilisere ytterligere militære styrker som skal settes inn i konflikten i landet. Det internasjonale Røde Kors har, ifølge nyhetsbyrået Reuters, nå valgt å betrakte det som skjer i Ukraina som krig. Det betyr i så fall at flykatastrofen kan føre til en internsjonal tiltale for krigsforbrytelse. Røde Kors har riktignok ikke gått ut med noen offisielle klassifiseringen av konflikten i Ukraina - for ikke å støte Kiev eller Moskva, men diplomatkilder sier til Reuters at det er bestemt. - Klassifiseringen har blitt kommunisert bilateralt og konfidensielt. Vi komer ikke til å diskutere dette offentlig, sier en talskvinne for Røde Kors, Anastasia Isyuk, til Reuters. Røde Kors har mandat fra FN til å avgjøre når en konflikt går over i krig.En krigsklassifiseirng innebærer at det juridiske ansvaret forandres og gjør sidene i konflikten til stridende parter som kan måtte stå til rette for krigsforbrytelser. Ukraina og vestlige regjeringer mener at de pro-russiske separatistene har skutt ned flyet, mens separatistene - og til dels Russland - peker på Ukraina. FNs sikkerhetsråd har enstemmig krevd at de ansvarlige for flykatastrofen må stilles til rette og at alle land med samarbeide om en granskning. Uroen i Ukraina brøt ut i november da daværende president Viktor Janukovitsj stoppet undertegningen av en samarbeidsavtale med EU. I dag har nestsjefen for presidentadministrasjonen i Kiev, Valeriy Chalyi, sagt at en avtale med EU bør undertegnes innen september i år.
Det gikk hett for seg da det ukrainske parlamentet i dag debatterte flytragedien.